stanford-oval/wikipedia huggingface dataset:
ריצוף של המישור
ריצופים לא מחזוריים > ריצוף ספירלי

ספירלה יכולה לרצף את המישור, עם חלקים אשר זהים זה לזה או עם חלקים הולכים 
וגדלים. 
המקרה הראשון מודגם באמצעות ריצוף וודרברג, שגילה האנס וודרברג (Voderberg) בשנת 1936, וניתן גם למצוא דוגמאות שלו בטבע, באבקני פרחים למשל.
המקרה השני של ריצוף ספירלי הוא חלקים דומים זה לזה אך הולכים וגדלים, ריצוף מסוג זה נקרא ריצוף ספירלי לוגריתמי. דוגמאות לריצוף לוגריתמי ניתן למצוא בטבע, בקונכיית הנאוטילוס, כמו גם בריצופים מעשה אדם. הגודל של כל אריח גדול מקודמו פי מספר קבוע, כך שהגדלים נתונים על סולם לוגריתמי ומכאן השם. ניתן להחשיב ריצוף ספירלי לוגריתמי גם כסוג של ריצוף בעל דמיון עצמי.
קונכיית נאוטילוס חצויה לשניים, הממחישה ריצוף באמצעות ספירלה לוגריתמית
ריצוף וודרברג, ריצוף ספירלי באמצעות חלקים זהים
אבקני פרח המדגימים ריצוף ספירלי באמצעות חלקים זהים (מרובעים)
מדרגות ספירליות במוזיאון הוותיקן
דמיון עצמי, פרקטלים וריצופים

מרטין גרדנר נתן את השם רפטיל (Reptile) לצורות שניתן לבנות עותק מוגדל שלהן בעזרת מספר עותקים קטנים.  דוגמה פשוטה לכך היא הריבוע; בעזרת 4 ריבועים קטנים זהים ניתן לבנות ריבוע גדול יותר. כל צורה מהסוג הזה יכולה לשמש גם לריצוף של המישור כולו, על ידי חזרה על הפעולה מספר גדול של פעמים. באיור ניתן לראות כיצד באמצעות צורה הנקראת L טרומינו ניתן לבנות ריצוף של המישור בשלבים.
בעזרת 4 L טרומינוים ניתן לבנות עותק מוגדל של הצורה. כאשר חוזרים על פעולה זאת שוב ושוב מתקבל ריצוף של המישור
משולש שרפינסקי.
כמו בדוגמה של ה- L טרומינו ניתן לראות שריצופים הנבנים בשיטה זאת אינם בהכרח מחזוריים. בשיטה זאת ניתן לבנות ריצופים של המישור גם מפרקטלים. לדוגמה, משולש שרפינסקי הוא רפטיל ולכן ניתן לרצף את המישור כולו בעזרת משולשי שרפינסקי.
הכללות

אומרים שקבוצה חסומה ומדידה X מרצפת בהזזות את המרחב האוקלידי, אם קיימת קבוצה (דיסקרטית) L כך שכמעט כל נקודה מופיעה בדיוק באחת ההזזות  X+\lambda  (עבור  \lambda \in L). לתכונה זו יש קשר חזק לקיומו של בסיס אורתונורמלי של פונקציות אקספוננציאליות למרחב הפונקציות  \ L^{2}(X), שהוביל להשערת פוגליד (אנ'), לפיה קבוצה X מרצפת את המרחב האוקלידי (בהזזות) אם ורק אם יש למרחב הפונקציות שלה בסיס כנ"ל. השערה זו הופרכה ב-2004 על ידי טרנס טאו בממד 5 ומעלה (ואחר-כך גם בממדים 3 ו-4). כל גוף קמור המרצף את המרחב האוקלידי הוא פאון. אומרים שפאון הוא סימטרי לשיקוף אם הוא סימטרי ביחס לשיקוף סביב מרכז הכובד שלו. פאון קמור מרצף את המרחב (בהזזות) אם ורק אם (1) הוא סימטרי לשיקוף, (2) כל דופן שלו (כלומר פאה מקו-ממד 1) סימטרית לשיקוף, ו-(3) בכל מחלקת הזזה של פאה מקו-ממד 2 יש בדיוק 4 או 6 פאות (McMullen, 1980). בפרט, הפאונים הקמורים המרצפים (בהזזות) את המישור הם (עד כדי העתקה אפינית) המקבילית והמשושה הסימטרי בלבד; יש 5 פאונים קמורים המרצפים (בהזזות) את המרחב התלת-ממדי; ו-52 המרצפים (בהזזות) את המרחב ה-4 ממדי.
לריצופים יש חשיבות רבה בגאומטריה (ובטופולוגיה אלגברית), בכך שהם מאפשרים ללמוד את הקבוצה המכוסה X על ידי תכונות של הכיסוי. לכיסוי משויכת חבורה G. במקרה שהחבורה פועלת באופן טרנזיטיבי, האריחים בהכרח חופפים זה לזה, ואפשר להתאים ביניהם לבין מרחב המנה  \ X/G. קשרים אלה הם נקודת המוצא של תוכניתו של פליקס קליין מסוף המאה ה-19, ללמוד מרחבים גאומטריים דרך החבורות הפועלות עליהם, ולהפך.
שעשועי מתמטיקה הקשורים בריצופים > פוליאומינו

בשנת 1953 הציג סולומון גולומב (Solomon W. Golomb) את המונח פוליאומינו (polyomino), המתאר "יצורים" (שלעיתים מכונים "Lattice Animals") המורכבים מחיבור של מספר ריבועים זה לזה (לאורך שפתיהם). הפוליאומינו מחולקים למשפחות לפי מספר הריבועים שהיצורים מכילים: המונומינו מכיל ריבוע אחד, הדומינו בנוי משני ריבועים, הטרומינו משלושה (וישנם שני יצורים במשפחת הטרומינוים) הטטרומינו בנויים מארבעה ריבועים (וישנם 5 יצורים שונים כאלו, המככבים, יחד עם שיקופים שלהם, במשחק הטטריס) וכך הלאה. בעקבות המצאת הפוליאומינו החל להיווצר גל גדול של חידות הקשורות אליהן ורובם קשורות לריצופים בעזרת הפוליאומינו. החידה המפורסמת ביותר בהקשר זה היא האם ניתן לרצף לוח שחמט 8x8 שממנו הורידו את שתי הפינות הנגדיות, בעזרת חתיכות של דומינו בלבד.  שאלה שסביבה יש שעשועים אלו צורות מתוך הפוליאומינו מסוגלים לרצף את המישור כולו? חידות נוספות נוגעות לריצופים של צורות ספציפיות לדוגמה כיצד ניתן לרצף מלבן בגודל 6x10 בעזרת 12 צורות הפנטומינו?
הבעיות ה"כלליות" ביותר הקשורות בפוליאומינו כבר זכו לתוצאות שליליות; שאלת ריצוף המישור בידי קבוצה שרירותית של פוליאומינוים היא בלתי כריעה, בדומה לבעיית ריצוף המישור על ידי אריחי ואנג (הראשון שהראה זאת היה גולומב עצמו, שביצע רדוקציה מבעיית הריצוף של ואנג), ואילו הבעיה של ריצוף שטח נתון וסופי כלשהו בעזרת קבוצה שרירותית של פוליאומינו היא בעיה NP-שלמה, ולכן לא סביר שיימצא לה פתרון יעיל חישובית.
שעשועי מתמטיקה הקשורים בריצופים > הכללות של פוליאומינו

ישנם מספר הכללות של הרעיון של הפולינומינוים לצורות נוספות.
הפוליאמונדים (polyiamonds) הם צורות הבנויות מחיבור יחדיו של משולשים שווי צלעות:
המוניאמונד (moniamond)
הדיאמונד (diamond)
הטריאמונדים (triamond)
הטטרימונדים (tetriamonds)
הפנטיאמונדים
ההקסיאמונדים
ההקסאומינוים: צורות הבנויות מחיבור יחדיו של משושים משוכללים.
המונוהקס (monohex)
הדיהקס (Dihex)
הטריהקסים
הטטרהקסים
הפנטהקסים
ההקסהקסים
הפולידלתונים (polykites) בנויות מחיבור יחדיו של דלתוני ריצוף.
בכל הצורות הללו החידות הבסיסיות עוסקות בריצופים של המישור בעזרתן, וכן בריצופים של צורות ספציפיות בעזרתן.
ראו גם

דלתון ריצוף
פאזל
בעיית איינשטיין
מוטיב באמנות הבד
לקריאה נוספת

Doris Schattschneider, "In Praise of Amateurs,"The Mathematical Gardner, D. Klarner (ed.). Belmont, CA: Wadsworth, 1981
הערות שוליים

↑  Logarithmic Spiral Tilings in Steven Dutch's homepage
↑  "Geek art" by Mark Dow
| --- | --- |
בקרת זהויות :  NLI: 987007531732305171  GND: 4126296-7  LCCN: sh85134138  NKC: ph1247622 
ארמונות אלהמברה
כוורת דבורים
יצירת ריצופים בנוסח מ.ק.אשר
אריחי רובינסון
ארבע משפחות הפוליאומינוים הראשונות
הפולידלתונים: המונודלתון, שני הדידלתונים וארבעת הטרידלתונים
מארג הלגנברגר

| --- | --- |

הלגנברגר ביולי 2013
 לידה:  16 בנובמבר 1958 (בת 66) פרימונט, נברסקה, ארצות הברית ארצות הברית
 שם לידה:  Mary Marg Helgenberger 
 מדינה:  ארצות הברית 
 תקופת הפעילות:  מ-1977
 מקום לימודים:  אוניברסיטת נורת'ווסטרן  בית הספר לתקשורת של אוניברסיטת נורת'ווסטרן  University of Nebraska at Kearney 
 בן או בת זוג:  Alan Rosenberg (1989–2010) 
 פרסים והוקרה:  פרס אמי לשחקנית המשנה הטובה ביותר בסדרת דרמה (1990)  כוכב בשדרת הכוכבים בהוליווד 
 פרופיל ב-IMDb
 
מארג הלגנברגר (באנגלית: Marg Helgenberger; נולדה ב-16 בנובמבר 1958) היא שחקנית אמריקאית. התפרסמה תחילה בשל משחקה באופרת הסבון "תקוותו של ריאן" (1982–1986) ובסדרת הדרמה "צ'יינה ביץ'" (1988–1991), תפקיד אשר הקנה לה פרס אמי לשחקנית המשנה הטובה ביותר. בשנים האחרונות התפרסמה בשל תפקידה בתור קתרין ווילוס בסדרת הטלוויזיה "CSI" (2000–2013).
ביוגרפיה

מארג נולדה בפרימונט וגדלה בנורת' בנד שבנברסקה. היא סיימה את לימודיה בבית הספר התיכון נורת' בנד סנטרל. מארג היא בתם של מרי קיי, אחות ויו הלגנברגר, מפקח בשר. הלגנברגר היא ממוצא אירי וגרמני ולמדה בחינוך קתולי, יש לה אחות גדולה בשם אן ואח קטן בשם קורט, כשהייתה בתיכון ניגנה בקרן יער בתזמורת צועדת. לפני שהלכה לקולג', הלגנברגר שאפה להיות אחות כמו אמה. היא הייתה באוניברסיטת נברסקה בקירני, לאחר מכן באוניברסיטת נורת'ווסטרן שנמצאת באוונסטון שבאילינוי ועשתה תואר בדרמה.
קריירה

הלגנברגר החלה כמגישת תחזית מזג אוויר ברשת טלוויזיה מקומית בקירני שבנברסקה. בקיץ, היא גם עבדה במפעל אריזת הבשר של אביה. אחרי ששיחקה במחזה חשמלית ושמה תשוקה באוניברסיטה, היא פיתחה עניין במשחק. במהלך הופעתה בקיץ 1981 במחזה אילוף הסוררת של ויליאם שייקספיר בתפקיד קייט, מארג תפסה את תשומת לבה של סקאוט לאופרת הסבון תקוותו של ראיין (אנ'). זמן קצר לאחר שסיימה את לימודיה בקולג', מארג קיבלה את תפקידה הרשמי הראשון באופרת הסבון של רשת ABC האמריקאית ושיחקה כשוטרת חובבת, הלגנברגר עזבה את הסדרה לאחר כמעט 4 שנים בינואר 1986.
מארג קיבלה את התפקיד המרכזי שלה לראשונה בשנת 1988, כששיחקה את תפקידה של "קארן שרלין", זונה שמכורה להרואין בסדרה צ'יינה ביץ' של רשת ABC, תפקיד זה נמשך עד 1991. בשנת 1990 במהלך משחקה בתפקיד היא זכתה בפרס אמי כשחקנית המשנה הטובה ביותר בסדרת דרמה. היא המשיכה במשחקה בסרט הדרמה הרומנטי תמיד של סטיבן ספילברג, גרסה מודרנית לסרט המקורי משנת 1943 בחור בשם ג'ו של הבמאי ויקטור פלמינג. בשנת 1995 היא שיחקה תפקיד קטן כקפטיין אליסון סינקלייר בסרט קומדיית האקשן של מייקל ביי, בחורים רעים עם השחקנים המוכרים מרטין לורנס וויל סמית'. הלגנברגר שיחקה גם כד"ר לאורה בייקר, ביולוגית מולקולרית במותחן המדע בדיוני של רוג'ר דונלדסון משנת 1995 מין מסוכן וחזרה לתפקיד בסרט השני בסדרה ב-1998.
במהלך תקופה זו, הלגנברגר שיחקה בסרטי הטלוויזיה "נקמה עיוורת", "חלומות מוות", "בחולי ובבריאות" ובסרט הדוקומנטרי היסטורי "לא בקו האש".
קריירה > 2000–הווה: CSI ופרויקטים נוספים

בשנת 2000 הלגנברגר הופיעה בתפקיד אורח בפרק יום האהבה בקומדיית המצבים המצליחה "פרייז'ר". שבה פרייז'ר, (קלסי גראמר), נתקל בבחורת החלומות שלו אמילי (הלגנברגר).
מאז שנת 2000 היא שיחקה 12 עונות בדרמת הפשע "CSI" כקתרין ווילוס, תפקיד זה הביא לה שתי מועמדויות לאמי ושתי מועמדויות לפרס גלובוס הזהב. ב-2004 היא וחבריה לסט זכו בפרס גילדת שחקני המסך. בתחילת הצילומים לסדרה, הלגנברגר ביקרה במשרד חקירות מוות במחוז קלארק, נבדה כדי ללמוד על תפקידה בסדרה, ואפילו צפתה בניתוחים אחרי מוות. היא קיבלה את ההזדמנות לשחק לצד בעלה במציאות, אלן רוזנברג, כששיחק בתפקידי אורח בעונה החמישית והשביעית של CSI. במהלך תקופת כהונתה בסדרה, הלגנברגר שיחקה בסרט ארין ברוקוביץ' שבו כיכבה ג'וליה רוברטס שזכתה באוסקר על משחקה בסרט זה. בשנת 2008 היא חידשה את החוזה שלה עם CSI לשנתיים נוספות. ביולי 2010 החוזה שלה חודש לעונה ה-11 של הסדרה. בעקבות עזיבתו של ויליאם פיטרסן מ-CSI, הלגנברגר הפכה לאחד משני השחקנים המרוויחים ביותר בסדרה כשהרוויחה $375,000 לפרק יחיד. היא הופיעה רק בשנים עשר הפרקים הראשונים של העונה ה-12 של CSI.
בשנת 2014 שיחקה בתפקיד ראשי בסדרה "אינטליג'נס" לצד ג'וש הולווי, את דמותה של ליליאן סטרנד, נשיאת פיקוד הסייבר של ארצות הברית. הסדרה שודרה ב-CBS ובוטלה לאחר עונה אחת. בשנת 2015, היא הצטרפה לעונה השלישית של הסדרה "בתוך הבועה". עוד באותה השנה, היא חזרה לשחק ב-CSI בתפקיד קת'רין לכבוד הפרק ה-300 של הסדרה.
בין 2019 ל-2021 הופיעה בסדרה בית המשפט! כשופטת ליסה בנר.
ב-2021 חזרה להופיע בסדרה "CSI: לאס וגאס", סדרת ההמשך של CSI בעונתה הראשונה והשנייה.
חיים אישיים

בשנת 1984 היא פגשה את אלן רוזנברג (אנ'), השניים נהיו חברים והתחילו לצאת ב-1986. הם התחתנו ב-1989 ויש להם בן יחיד בשם יו רוזנברג (נולד ב-1990). ב-1 בדצמבר 2008, הזוג הודיע שהם נפרדים וב-25 במרץ 2009 היא הגישה בקשה לגירושין. תהליך הגירושים שלהם הסתיים בפברואר 2010.
כתוצאה ממלחמתה של אמה של הלגנברגר בסרטן השד, הלגנברגר ורוזנברג הפכו למעורבים במלחמה נגד המחלה, מארג עזרה לאמה להילחם בסרטן השד. הם מנחים אירוע צדקה מדי שנה הנקרא "סוף שבוע סלבריטי של מארג ואלן" באומהה שבנברסקה מאז שנת 1999.
פילמוגרפיה > קולנוע

טוטסי (1982)
אחרי חצות (1989)
תמיד (1989)
בחורים רעים (1995)
מין מסוכן (1995)
נשיאים בצרות (1996)
עיר הצללים (1997)
הפעם האחרונה בה ביצעתי התאבדות (1997)
מין מסוכן 2 (1998)
ארין ברוקוביץ' (2000)
רצח מושלם בעיירה מושלמת (2000) - סרט טלוויזיה
בחברה טובה (2004)
מיסטר ברוקס (2007)
יום קולומבוס (2008)
וונדר וומן (2009) - דיבוב
כמעט חברים (2016)
נשמה של כלב 2 (2019)
פילמוגרפיה > טלוויזיה

תקוותו של ריאן (1986-1982)
מטלוק (1987)
צ'יינה ביץ' (1991-1988) - מועמדות לפרס גלובוס הזהב; ושלוש מועמדויות לפרס אמי מתוכן זכתה באחד.
The Hidden Room (1991)
אגדות מעולם המסתורין (1991)
טומינוקרס (1993)
מלאכים נופלים (1993)
המופע של לארי סנדרס (1995)
ER (1996)
פרייז'ר (2000)
CSI זירת פשע (2012-2000, 2013, 2015) - שתי מועמדויות לפרס גלובוס הזהב ושתי מועמדויות לפרס אמי.
המלך היל (2004) בית המשפט! - דיבוב
אינטליג'נס (2014)
בתוך הבועה (2015)
בית המשפט! (2021-2019)
CSI: לאס וגאס (2022-הווה)
קהילת ברסלב צפת

בנין הקהילה
קהילת ברסלב בצפת - נחל נבע מקור חכמה, היא קהילה של חסידי ברסלב בצפת. את הקהילה ייסד הרב גדליהו אהרן קניג בשנות השישים, ורוב מוסדותיה נבנו תחת הנהגת בנו הרב אלעזר מרדכי קניג, שנפטר בסוף 2018. מעת פטירתו של רבי אלעזר מרדכי, מנהיג הקהילה הוא אחיו הרב נתן אפרים קניג. הקהילה משתייכת לזרם של תלמידי רבי אברהם שטרנהרץ ורבי נחמן מטשערין. לקהילה מוסדות חינוך, עמותות ובתי כנסת בעיר, והיא מונה כארבע מאות משפחות. מרכז הקהילה נמצא בשיפולי העיר העתיקה בצפת, סמוך לבית העלמין העתיק.
היסטוריה

ראשיתה של הקהילה בשנות הששים, כשסביב הרב גדליהו אהרן קניג התגבשה קבוצה של תלמידים.
בשנת ה'תשכ"ז (1967), הקים הרב קניג את "אגודת ננמ"ח" (שמה הרשמי: "נחל נבע מקור חכמה - אגודה להחיאת היישוב הדתי בגליל העליון ע"ש רבינו נחמן אור האורות זיע"א מברסלב"), בעקבות צוואת רבו, הרב אברהם שטרנהרץ, שבה קרא לשקם את מעמדה התורני של העיר צפת. באותה שנה החל הרב קניג לרכוש קרקעות מזרחית לבית הקברות העתיק של צפת כדי לבנות עליהן "קריית ברסלב". תכנון השכונה הסתיים בשנת 1970, ומסוף 1971 החלו העבודות לבנייתה. העבודות הופסקו לסירוגין במשך שלושת העשורים הבאים, בשל התנגדויות של תושבים ובעלי עניין מחד, ומחסור בכסף מאידך.
הרב גדליהו נפטר בקיץ ה'תש"ם בעת שנשא דרשה במנצ'סטר במסגרת מסע גיוס כספים. טרם מלאת השלושים החל בנו הרב אלעזר מרדכי להנהיג את הקהילה, עד לפטירתו בחורף ה'תשע"ט. הקריה והמוסדות הוקמו ברובם בתקופה זו. לאחר מכן הוכרז כי אחיו של הרב אלעזר מרדכי, הרב נתן אפרים, ינהיג את הקהילה.
הקהילה ומוסדותיה

הקהילה מונה כ-400 משפחות. בניין המוסדות המרכזי כולל היכל בית הכנסת הגדול, מקוואות, אולם חינה, כולל אברכים, ישיבה לצעירים, ספריה תורנית, משרדים ועוד.
בתי הכנסת בבעלות הקהילה:
"היכל ברוך" - מבנה הקהילה הראשון. נקרא גם "הכולל הישן" ושוכן ברחוב י"א.
"המגיד מטריסק" - בית כנסת ששופץ בשנת 1992, ובו התפלל הרב אלעזר מרדכי בימות החול. ממוקם ברח' חת"ם סופר.
"נחל נבע מקור חכמה" - בית הכנסת הגדול, שבנייתו הסתיימה בשנת 2003, ונמצא בלב קריית ברסלב.
מוסדות הקהילה כוללים תלמוד-תורה "מגן אבות" ובו כ-400 תלמידים, בית ספר לבנות "דרך יהודית", גני ילדים "גני יהודית" (לזכר הרבנית אסתר יהודית, אשתו של הרב גדליהו אהרן), גנים ובית ספר לחינוך מיוחד "ללמוד וללמד" ועוד.
הנהגת הקהילה תומכת בעמדת הזרם המרכזי בחסידות ברסלב, המכיר בממשלה ומצביע בבחירות. בבחירות שנערכו למועצת עירית צפת ב-2013 נבחר נציג הקהילה נחמן גלבך למועצת העיר, במסגרת אגודת ישראל. בבחירות 2018 עמד גלבך בראש הרשימה ואף התמודד מטעמה, ללא הצלחה, לראשות העיר.
הערות שוליים

↑  משה ויסברג, המצבה הפשוטה של הרב ומי מונה לממשיך, באתר בחדרי חרדים, ‏28.01.19
↑  רשם העמותות, נחל נבע מקור חכמה - אגודה להחיאת הישוב הדתי בגליל העליון ע"ש רבינו נחמן אור האורות זיע"א מברסלב., באתר גיידסטאר
↑  ישעיהו עשני, שכונה של חסידי ברסלב תיבנה בצפת העתיקה, דבר, 17.09.1970, עמ' 13
↑  עדית זרטל, האם צפת נהרסת?, דבר, 11.08.1972, עמ' 11 (34), 29 (51)
| חסידות ברסלב |
| --- | --- | --- |
| אתרים | אומן • ברסלב • קבר רבי נחמן מברסלב |  |
| רבנים | נחמן מברסלב • נתן מברסלב • נחמן מטולטשין • נחמן מטשערין • אברהם חזן • אברהם שטרנהרץ • אלתר טפליקר • ישראל קרדונר • ישראל דב אודסר • לוי יצחק בנדר • שמואל שפירא • גדליהו אהרן קניג • יחיאל מיכל דורפמן • אלעזר מרדכי קניג • יעקב מאיר שכטר • אליעזר ברלנד • אליעזר שלמה שיק • ישראל יצחק בזנסון • שלום ארוש • ארז משה דורון • ניסן דוד קיוואק • יצחק לעזער |  |
| ספרות | ליקוטי מוהר"ן • הספר הנשרף • ספר המידות • סיפורי מעשיות משנים קדמוניות • שיחות הר"ן • מגילת סתרים • ליקוטי עצות • ליקוטי תפילות • ליקוטי הלכות • עלים לתרופה • שבחי הר"ן • חיי מוהר"ן • ימי מוהרנ"ת • משיבת נפש • ספרים נוספים |  |
| קהילות | קהילת ברסלב צפת • ישיבת שובו בנים • מוסדות חוט של חסד • נ נח נחמ נחמן מאומן • השול |  |
| מנהגים | תיקון הכללי • התבודדות • הקיבוץ באומן • ניגוני ברסלב |  |
פרוונות

פרוונות היא העיסוק בעיבוד, עיצוב וטיפול בבגדי פרווה. העוסק בפרוונות נקרא "פרוון" (בלשון נקבה: פרוונית).
הפרוונות היא מקצוע עתיק למדי. כבר בימי קדם ידוע על שימוש בפרווה כלבוש וכסמל מעמד ובכל מקרה, "מלבושו" של האדם הקדמון היה עשוי פרווה. בעבר היו יהודים רבים בין העוסקים בפרוונות באירופה, אך היו מקומות בהם היו מוגבלים מלעסוק דווקא בפרוונות. בין העוסקים בפרוונות בעבר, זרח ברנט (מראשי היישוב הראשון) וסטפן בראון, פרוון תל אביבי מפורסם, אשר על שמו (ובמקום בית המלאכה שלו) נמצאת מסעדה הנושאת את אותו שם.
כיום, בין היתר בשל פעילות למען זכויות בעלי חיים ונגד השימוש בפרווה לצורכי ביגוד, הצטמצם שוק הפרוות לביגוד ולפיכך גם מקצוע הפרוונות סבל מירידה בכמות העוסקים בו ובהכנסות שלהם. בישראל, משרד העבודה הסדיר את לימוד מקצוע הפרוונות באמצעות חניכות. בשנות ה-50 וה-60 התרכזו בתי פרוונות רבים ברחוב בן-יהודה בתל אביב (בשל מיקומו בקרבת אזור המלונות לחוף ימה של תל אביב), אך כיום נותרו רק חנויות מעטות העוסקות בכך בישראל.
הערות שוליים

↑  בית התפוצות הקהילה היהודית בזמושץ'
↑  תקנות החניכות (פרוונות), תשכ"ה-1964, באתר "הוצאת נבו"
↑  מעריב nrg, משיכה חייתית
| --- | --- |
בקרת זהויות :  GND: 4374935-5
שפה ילידית

שפה יְלידית, או שפה אוטוכְֿתוֹנית, היא שפה שמקוֹרהּ בַמקום הנידון ואשר מדוברת בפי ילידי המקום. היא מדוברת או דוּבּרה בפי קהילה מובחנת מבחינה לשונית, אשר מקורה באזור זה. שפות ילידיות אינן בהכרח שפות לאומיות, אך הן עשויות להיות כאלה, לדוגמה: איימרה, שפתם של בני איימרה, נחשבת שפה רשמית בבוליביה. כמו כן, השפות הלאומיות אינן בהכרח ילידיות למדינה.
שפותיהם של עמים ילידיים רבים ברחבי העולם נתונות בסכנת הכחדה, שכן הדוברים חדלו מהעברת שפות אבותיהם לדור הבא ובמקום זאת הם משתמשים בשפת הרוב, כחלק מתהליך נרחב יותר של אימוץ תרבות הרוב במרחב המחיה שלהם. יתר על כן, שפות מקומיות רבות היו נתונות לתהליך הכחדת שפה. מתוך הכרה בפגיעותן של השפות הילידיות, האו"ם הכריז על "השנה הבינלאומית של השפות הילידיות", "כדי להפנות את תשומת הלב לאובדן הקריטי של השפות הילידיות ולצורך הדחוף לשמר, להחיות ולקדם שפות ילידיות."
היכחדות שפות ילידיות

שפות ילידיות נעלמות מסיבות שונות, כולל הכחדה המונית של קהילות שלמות שדיברו את השפה, למשל על ידי אסון טבע או רצח עם; קהילות מזדקנות שבהן השפה לא מועברת הלאה לדור הבא; או בשל מדיניות תכנון שפה דכאנית ששמה לה למטרה למגר שפות. באמריקה הצפונית, מאז שנת 1600, נעלמו לפחות 52 שפות ילידיות. יש כיום יותר מ-7,000 שפות בעולם, אך רבות מהן עדיין לא תועדו, כיוון שהן מדוברות בפי שבטים באזורים מרוחקים בעולם או קשים לגישה. ההערכה היא, כי קיימות כיום 6,809 שפות "חיות" בעולם, ומעל 90% מהן בעלות פחות מ-100,000 דוברים. המשמעות היא שכ-6,100 שפות עומדות בסכנת הכחדה בלתי נמנעת. חלק מהשפות קרובות מאוד להיעלמות:
ידוע על 46 שפות אשר להן דובר ילידי בודד, ואילו ל-357 שפות יש פחות מ-50 דוברים [מתוך השפות המתועדות בלבד]. סביר יותר ששפות נדירות יַראו דעיכה מאשר שפות שכיחות יותר.
במדינת אוקלהומה בארצות הברית ניתן לחזות בדוגמה לאובדן שפה בעולם המפותח. אוקלהומה מתגאה בצפיפות הגבוהה ביותר של שפות ילידיות בארצות הברית. נתון זה כולל שפות המדוברות במקור בָאזור, כמו גם שפות של שבטים ילידיים מאזורים אחרים בארצות הברית לאחר שהועתקו בכוח לשמורות שם. ממשלת ארצות הברית דחקה את בני שבט היוּצ'י מאדמתם הילידית בטנסי לאוקלהומה בתחילת המאה התשע-עשרה. עד תחילת המאה העשרים, רוב בני היוצ'י דיברו את שפתם באופן שוטף. אז פנימיות ממשלתיות הענישו קשות תלמידים אמריקאים ילידים ("אינדיאנים") שהשתמשו בשפותיהם הילידיות. כדי להימנע ממכות ומעונשים אחרים, ילדי היוצ'י וילדי שבטים אינדיאנים אחרים נטשו את שפות האם שלהם לטובת אנגלית.
ב-2005, רק חמישה בני יוצ'י קשישים שלטו בשפה. דוברים אלה דיברו יוצ'י בצורה שוטפת לפני שהלכו לבית הספר, ושמרו על השפה על אף לחץ עז להפסיק להשתמש בה.
המצב הזה לא היה רק באוקלהומה: בשפלה הצפון-מערבית של ארצות הברית לא נותרו כיום דוברים משפות השבטים הילידיים מאזור זה וצפונה עד קולומביה הבריטית.
שמורת סִילֵץ באורגון, שהוקמה ב-1855, הייתה ביתה של השפה בסכנת הכחדה טוֹלוֹוָּה (סילץ די-ני) . בשמורה הוחזקו בני 27 קבוצות אינדיאניות שונות שדיברו בשפות רבות. על מנת לתקשר, אנשים אימצו את עגת צ'ינוּק, שהיא לשון פידג'ין (שפה היברידית) שנוצרה באופן ספונטני מִרכיבים מהשפות השונות. השימוש בעגת צ'ינוּק ונוכחותה המוגברת של האנגלית הביאו להידלדלות מספר דוברי השפות הילידיות בשמורה.
גם שבטים אמריקאים ילידיים אחרים הוכנסו בכוח לבתי ספר ממשלתיים ולשמורות. גם אליהם התאכזרו אם לא נהיו "מתורבתים", כלומר לא הלכו לכנסיות נוצריות ולא דיברו אנגלית. הם אולצו לוותר על האמונות הדתיות ועל השפות שלהם. כיום, אינדיאנים מנסים להשיב חלק ממורשתם האבודה. הם מתכנסים בטקסי "פאו-וואו" ובהם חולקים תרבות, סיפורים, תרופות, ריקודים, מוזיקה, מקצבים, מתכונים ומורשת עם כל מי שרוצה ללמוד.
בינואר 2008, באנקורג' שבאלסקה, התכנסו חברים וקרובי משפחה כדי להיפרד ממארי סמית ג'ונס בת ה-89, מנהיגה אהובה בקהילתה. "כאשר הם נפרדים ממנה, הם נפרדים גם משפת אייק, מכיוון שמארי הייתה הדוברת השוטפת האחרונה של השפה".
למידת שפות ילידיות

מאות שפות ילידיות ברחבי העולם נלמדות באמצעים קונבנציונליים, כולל אוצר מילים, דקדוק, קריאת טקסטים ושימוש בהקלטות.
עם זאת, את רוב השפות הילידיות האחרות, כ-6,000, ניתן ללמוד עד רמה כלשהי באמצעות האזנה להקלטות שנעשו למטרות אחרות, כגון טקסטים דתיים שעבורם ניתן למצוא תרגומים בשפות ידועות יותר.
"שפת אוצר"

המונח "שפת אוצר" הוצע על ידי בני הראמה, עם ילידי בחוף המזרחי של ניקרגואה, כחלופה למונחים "שפת מורשת", "שפה ילידית" ו"שפה אתנית", כיוון ששמות אלה נחשבים כינויי גנאי בהקשר המקומי. המונח "שפת אוצר" משמש כעת גם בהקשר של אירועי סיפור-סיפורים ציבוריים.
המונח "שפת אוצר" משקף את שאיפתם של הדוברים לקיים את השימוש בשפת אמם גם בעתיד:
"המושג 'אוצר' מתאים לרעיון של משהו שנקבר וכמעט אבד, אך נגלה מחדש וכעת חשוף ומשתפים אותו. וגם המילה 'אוצר' עוררה את התפיסה של משהו השייך בלעדית לבני הראמה, שכעת מעניקים לו ערך אמיתי ונלהבים וגאים להיות מסוגלים להראותו לאחרים."
לפיכך, המונח "שפת אוצר" יכול להיחשב כנפרד מהמונח "שפה בסכנת הכחדה", שעבורו קיימים קריטריונים אובייקטיביים, או מ"שפת מורשת" המתאר מצב סופי של שפה, אשר דובריה מיומנים בה פחות מאשר בשפה דומיננטית.
ראו גם

שפות אבוריג'יניות באוסטרליה
שפות פורמוסה
הוראת שפה
אימפריאליזם לשוני
שפת מיעוטים
החייאת שפה
היום הבינלאומי של העמים הילידיים בעולם
הערות שוליים

↑  See pp. 55-56 of Zuckermann, Ghil‘ad, Shakuto-Neoh, Shiori & Quer, Giovanni Matteo (2014), Native Tongue Title: Proposed Compensation for the Loss of Aboriginal Languages, Australian Aboriginal Studies 2014/1: 55-71.
↑  United Nations General Assembly, 71st session, Third Committee, 16 November 2016
↑  Crystal, David. "Language Death". נבדק ב-2019-02-06.
↑  Connor, Steve. "Alarm Raised on World's Disappearing Languages." 15 May 2003. Common Dreams. Org. 21 February 2009 .
↑  Living Tongues Institute for Endangered Languages. "Disappearing Languages - Enduring Voices-Documenting the Planet's Endangered Languages." 2009. National Geographic. 19 February 2009 "Archived copy". אורכב מ-המקור ב-2010-07-08. נבדק ב-2010-07-08. {{cite web}}:  (עזרה).
1 2  Living Tongues Institute for Endangered Languages. "Disappearing Languages - Enduring Voices-Documenting the Planet's Endangered Languages." 2009. National Geographic. 19 February 2009 "Archived copy". אורכב מ-המקור ב-2010-07-08. נבדק ב-2010-07-08. {{cite web}}:  (עזרה).
↑  Glavin, Maywa and Montenegro, Terry. "In Defense of Difference." 7 October 2008. Seed Magazine. 29 January 2009 2009 .
↑  "Reviews of Language Courses". Lang1234. נבדק ב-11 ספט' 2012. {{cite web}}:  (עזרה)
↑  "Countries of the World". Global Recordings Network. נבדק ב-11 ספט' 2012. {{cite web}}:  (עזרה)
↑  "GEOGRAPHIC LANGUAGE MUSEUM". ForeignLanguageExpertise.com. נבדק ב-11 ספט' 2012. {{cite web}}:  (עזרה)
↑  Grinevald, Colette; Pivot, Bénédicte (2013). "On the revitalization of a 'treasure language': The Rama Language Project of Nicaragua".  In Jones, Mari; Ogilvie, Sarah (eds.). Keeping Languages Alive: Documentation, Pedagogy and Revitalization. Cambridge University Press. pp. 181–197. doi:10.1017/CBO9781139245890.018. ISBN 9781139245890.
↑  "Languages Treasured but Not Lost". East Bay Express. Oakland. 2016-02-17. נבדק ב-2017-05-09.
↑  Grinevald, Colette; Pivot, Bénédicte (2013). "On the revitalization of a 'treasure language': The Rama Language Project of Nicaragua". In Jones, Mari; Ogilvie, Sarah (eds.). Keeping Languages Alive: Documentation, Pedagogy and Revitalization. Cambridge University Press. pp. 181–197. doi:10.1017/CBO9781139245890.018. ISBN 9781139245890.
↑  Hale, Kenneth; Hinton, Leanne, eds. (2001). The Green Book of Language Revitalization in Practice. Emerald Group Publishing.
| --- | --- |
בקרת זהויות :  NLI: 987012575015905171  LCCN: sh2018002650
רב אוריינות

רב אוריינות (באנגלית: Multiliteracies) היא מונח שהוטבע באמצע שנות ה-90 על ידי "קבוצת ניו לונדון". המונח מתייחס לאוריינות בהקשר תאורטי ופדגוגי. גישה זו מדגישה שני היבטים מרכזיים של אוריינות: העושר הלשוני, וריבוי אופנויות (modalities) של ביטוי וייצוג לשוני. המונח הוטבע בתגובה לשני שינויים משמעותיים בסביבה ההולכת ונהיית יותר ויותר גלובלית: ההתפשטות של מגוון דרכי תקשורת באמצעות תקשורת חדשה, טכנולוגיות כגון אינטרנט, מולטימדיה, מדיה דיגיטלית, ואת התפתחותו של המגוון הלשוני והתרבותי, בין השאר בגלל גורמים של הגירה בינלאומית גוברת. לאור החידושים הטכנולוגיים, משתנה הדרך בה אנשים מתקשרים, מתרחב השימוש בשפה האנגלית (ובשפות בינלאומיות אחרות) בתרבויות שונות ובאזורים שונים בעולם ועל כן קיים צורך לאוריינות חדשה.